L'Eliana impulsa acords amb la Direcció General d'Habitatge en matèria de lloguer
21 de desembre de 2020

L'alcalde, Salva Torrent, i el regidor de Joventut, Jorge Pérez Comeche, han sigut rebuts aquest dilluns per la directora general d'Emergència Habitacional i Funció Social de l'Habitatge, la també elianera Pura Peris. En la reunió, celebrada a instàncies del consistori, els governants han analitzat la situació habitacional del municipi i han acordat mesures per a potenciar el lloguer, amb especial atenció al juvenil, i evitar els desnonaments.

El primer dels punts de la trobada s'ha centrat en la possibilitat d'incrementar el preu mínim, tant del programa jove com del genèric, per a optar a les ajudes al pagament de fins al 50% del lloguer d'habitatge de la Generalitat Valenciana. En aquest sentit, fins ara el preu mínim fixat per a l'Eliana se situa en 480, quan la realitat actual dista molt d'aqueixa xifra. “D'aquesta forma aconseguirem que més elianers i elianeres puguen acollir-se a aquestes ajudes autonòmiques, i especialment que els joves es puguen quedar a viure ací”, ha explicat l'edil Jorge Pérez Comeche.

El segon punt ha versat sobre la problemàtica dels desnonaments. En aquesta qüestió totes dues parts han acordat una nova col·laboració entre la GVA i l'Ajuntament pel qual els Serveis Socials municipals comunicaran a la Conselleria els casos de famílies afectades perquè aquesta intervinga amb les entitats financeres.

Una altra de les fórmules plantejades a la directora general ha sigut la possibilitat de fomentar lloguers de protecció oficial i l'opció de cohousing o habitatge col·laboratiu, donada l'escassa promoció d'habitatge públic d'obra nova.

El primer edil, Salva Torrent, ha valorat molt positivament la trobada i ha explicat al final de la mateixa que el consistori està estudiant, a més, altres col·laboracions amb la Conselleria per a dotara de noves eines de gestió centralitzada en matèria d'habitatge en el municipi.